Константин Балмонт
Възхвала на ума

Превод от руски: Андрей Андреев, 1993

chitanka.info

Умът и лудостта са равноценни —

излъчване и мрак, любов и мраз.

Два пътя те са, щом човек е пленник,

тавани ниски щом висят над нас.

Различен е умът и неподвластен —

добър и злобен, чудноват, проклет.

Английският е и мъглив, и ясен,

като морето с острови безчет.

А немският — строителен, себичен,

безсрамен — френският; със свой мащаб

е руският — юначен, фанатичен,

а скандинавският — вещаещ, сляп.

Испанският е ален като клада,

изгарящ като цвят на карамфил,

италианският — като измама сладък,

изтънчен, съблазнителен и мил.

Меч властен сякаш е умът латински,

а гръцкият — език на богове;

индийският — кошмарно-исполински,

свод на дъга със всички цветове.

Вълните на света са с цвят различен,

и аз, застанал мълком на брега,

оттук, о, Дух, пред който коленичим,

приветствам днес и брата, и врага.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.